कलकत्ते का जिक्र आए और गालिब याद न आएँ भला ऐसा हो सकता है ! हिन्दी साहित्य में कलकत्ता का नाम लेते ही जेहन में जो सबसे पहला नाम कौंधता है, वह गालिब का है । यह कौंध इस बात का प्रमाण है कि गालिब उर्दू या फारसी के होते हुए भी सिर्फ इनके अकेले के नहीं हैं, वे जितना उर्दू या फारसी के हैं उतना ही हिन्दी के भी हैं । गालिब को कलकत्ता से बेहद लगाव था । वे अपने जेहन में आधुनिकता यही से लेकर लौटे थे । गालिब और कलकत्ता पर बहुत कुछ लिखा जा चुका है, इसलिए हम यहाँ गालिब पर नहीं बल्कि अन्य कवियों की कविताओं पर बातचीत करेंगे ।